
Bo) 


vés Elogi del candidat 
pronunciat per la Dra. Montserrat Duch Plana 


Rector Magnífic, 

Rector Magnífic de la Universitat Pompeu Fabra, 

Secretari general de la Universitat, 

Autoritats civils i acadèmiques, 

Col-legues, 

Estudiants, 

Ciutadans i ciutadanes, 

És un motiu de satisfacció personal participar en aquest acte univer- 
sitari de reconeixement a la trajectòria del professor Josep Fontana, que 
representa per a tantes persones un model de científic humanista, de mestre 
generós amb els seus deixebles, els quals ajuda a créixer, en especial la 
trentena llarga de doctors i doctores que ha dirigit. Fa uns tres mesos que 
en escriure al nostre rector per acceptar el nomenament de doctor honoris 
causa, deia: "Integrar-me per aquesta via a la URV, a la qual m'he sentit vin- 
culat fins avui per la meva amistat amb membres del seu professorat, com 
el malaguanyat amic Pere Anguera, és un honor que estimo sobre manera". 
Entendreu, doncs, que en el meu ànim avui i aquí s'hi barregin sensacions 
complexes tenyides d'enyorament per la mort injustament prematura del 
nostre company. 

En un text autobiogràfic breu, el professor Fontana destaca que va néixer 
el primer any de la Segona república espanyola. Li va tocar viure d'infant 
la Guerra Civil, amb els bombardejos de l'aviació de la Itàlia feixista sobre 
Barcelona. Afirma que trenta-sis anys de franquisme marcaren la seva edu- 
cació fins a la Universitat. Una formació que va compartir amb el treball en 
el petit negoci familiar i amb els riscos de l'activitat clandestina contra el 
règim en la cèl-lula d'intel-lectuals del PSUC (1957-1971), el gran partit de 
l'antifranquisme. També fou membre del Consell de redacció de la revista 
Nous Horitzons i director dels Quaderns de Cultura Catalana. 

El seu pare era llibreter i li regalà als set anys els primers llibres que 
posteriorment haurien d'integrar la seva biblioteca, que ara per ara cons- 
ta d'uns cinquanta mil volums, la major part dipositats a la Biblioteca de 


l'Institut d'Història de la UPF, on aniran a parar finalment tots. Li agrada 
explicar que va elegir l'ofici d'historiador per la influència de tres mestres: 
Ferran Soldevila, amb qui va seguir tres cursos clandestins, Jaume Vicens 
Vives, a la Universitat de Barcelona, i Pierre Vilar, més tard, persones que "li 
feren comprendre que treballar en un cert sentit amb la història era també 
treballar pel país, per un país marcat pel franquisme". Apartat aviat de l'en- 
senyament per motius polítics, llegí la tesi doctoral el 1970 i guanyà quatre 
anys després una càtedra d'Història Econòmica a la Universitat de València, 
on coincidiria amb Ernest Lluch i tractaria Joan Fuster, després d'aconseguir 
esquivar considerables dificultats derivades d'un temps i d'un país. Il és que 
Fontana fou represaliat quan era professor ajudant amb Vicens Vives i Jordi 
Nadal a la Facultat de Ciències Econòmiques de la Universitat de Barcelona 
(1957-1966), activitat que no va poder reprendre fins al 1968 a la Univer- 
sitat Autònoma de Barcelona. Catedràtic de la UAB entre 1976 i 1990, no 
defugiria exercir tasques de gestió com ara vicerector de Recerca i degà de 
la Facultat de Lletres. Després s'incorporà a la nova Universitat Pompeu Fa- 
bra, on fundà i dirigí l'Institut Universitari d'Història Jaume Vicens Vives fins 
a la seva jubilació, el 2001. 

En una autopresentació sintètica de la seva activitat científica sosté 
que "la meva formació metodològica, d'arrel marxista, va tenir a veure no 
només amb la influència de Vilar sinó també amb l'estudi d'autors como 
Gramsci, E. P. Thompson o VValter Benjamin. Però sempre vaig entendre 
la influència de Marx com una lliçó de pensament crític i no pas com una 
doctrina, la qual cosa em separava en el passat dels marxistes catequístics 
que empraven els escassos textos canònics que manejaven com un conjur o 
una litúrgia, i me'n distancia avui, quan afirmen haver superat allò que mai 
arribaren a entendre i es lliuren a noves litúrgies". 

Fontana ha exercit el mestratge amb la publicació de més de 23 obres, 
cinc de les quals traduides a diversos idiomes. La seva producció acadèmica 
és internacional, sobretot amb paisos d'Amèrica Llatina, on ha fet cursos i 
conferències a Equador, Mèxic, Colòmbia, Perú, Brasil i Argentina. Va ser 
nomenat doctor honoris causa per la Universitat Nacional del Comahue (Ar- 
gentina) el 2002. Ha estat membre del Consell de Recerca de l'Institut Uni- 
versitari Europeu, de Florència, avaluador dels Starting Grants de la Comis- 
sió Europea de Recerca, de Brussel-les, president de l'Associació d'Història 
Econòmica Espanyola, i figura al consell de diverses revistes internacionals. 

Ha rebut nombroses distincions nacionals com ara el Premi de la Fun- 
dació Catalana per a la Recerca el 1997, la Medalla de l'Ajuntament de 
Barcelona, l'11 de novembre de 2002, la medalla Narcís Monturiol al mèrit 
científic i tecnològic de la Generalitat de Catalunya, el 2003, la Creu de 
Sant Jordi, el 2006, i el Premi Nacional de Cultura de la Generalitat de Ca- 
talunya, el 2007. 

Ha investigat temes d'història contemporània, d'història econòmica i 
d'història de la historiografia entre els quals m'agradaria destacar les pu- 
blicacions La quiebra de la monarquia absoluta (1972, amb set edicions), 
Historia: anàlisis del pasado y proyecto social (1982, traduit al portuguès), 
Europa ante el espejo (1994, traduit a nou idiomes), La història dels homes 
(2001, traduit al castellà i al portuguès), Aturar el temps (2005, traduit al 
castellà), La construcció de la identitat (2006, traduit al gallec) o La época 
del liberalismo (2007). 

En la difusió acadèmica i social de la seva recerca ha dirigit col-leccions 
de referència a l'Editorial Crítica, imparteix cursos de doctorat en la seva 
condició de catedràtic emèrit i presta una atenció especial al contacte amb 
professorat de secundària, "una de les activitats —afirma— que més sa- 
tisfaccions m'ha proporcionat en la que és ja una llarga vida de treball, 
dedicada a allò que per a mi ha estat no només una professió sinó la meva 
manera de contribuir a una visió crítica del món en què visc —allò que 
Pierre Vilar anomenava "pensar històricament"— i a col-laborar d'alguna 
manera amb aquells que lluiten per canviar-lo": res mes lluny, doncs, del 
conreu d'una ciència freda, sinó l'esforç constant per bastir i difondre un 
coneixement humanístic unit al servei de les necessitats i dels problemes de 
la gent d'avui. 

Josep Fontana dirigeix amb Ramon Villares una Història d'Espanya 
en dotze volums, un repte al qual els historiadors de cada època s'han en- 
frontat, tal com escriuen al pròleg. Amb voluntat de síntesi, vol establir una 
visió de conjunt del passat hispànic que s'inspira en la renovació historio- 
gràfica dels darrers trenta anys, digna hereva de la tradició democràtica i 
progressista que inspirava obres com les d'Altamira, Artola, Tufión, Vilar o 
Vicens que ofereixi, per la via del relat històric, una visió de l'Espanya actu- 
al, d'ordenació política plural en la seva forma d'Estat i d'entusiasta obertura 
a l'exterior en els seus comportaments econòmics, socials i culturals. L'obra 
té per objectiu fer conèixer el que els millors historiadors de principis del se- 
gle XXI pensen de la societat en què viuen, convençuts que el coneixement 

del passat és una eina imprescindible per projectar el futur propi. Està escri- 
ta amb la voluntat d'ajudar a construir una societat oberta i integrada en el 
pla europeu i mundial, amb sensibilitat per la pluralitat i diversitat cultural 
dels pobles d'Espanya, per superar, doncs, les posicions nacionalistes i es- 
sencialistes que han caracteritzat el discurs historiogràfic espanyol del segle 
XX. Per això incorpora noves perspectives d'anàlisi com ara la construcció 
d'una ciutadania activa, el paper de la política i la cultura, la visibilització 
de les dones i les relacions socials de gènere. Una obra, en definitiva, que 
no s'incuba en cap angoixa nacionalista ni tampoc en cap drama d'un con- 
flicte bèl-lic o polític, sinó que neix de la pràctica normalitzada d'un treball 
intel-lectual. 

A la generació que estudià Història a la universitat dels anys de la 
transició, com és el meu cas, entre 1976 i 1981, ens esperonaven les seves 
obres. Per això l'acte d'avui, en un pla més personal, és com l'acompliment 
d'un somni que una noia de poble, filla de pagesos, no podia ni imaginar. 
Gràcies, doncs, a la nostra Universitat i al mestre Fontana per aquest re- 
gal. I és que successives generacions d'historiadors i historiadores ens hem 
inspirat en una mena de declaració de qui sosté que allò que justifica la 
nostra feina és la capacitat d'implicar-se en els problemes reals de la gent 
real, ajudar a comprendre'ls i a resoldre'ls, ja que no pensem pas que la 
ciència sigui un objecte en si mateixa. Tot això amb l'obertura a influències 
múltiples "sense estar lligat a un cànon determinat" sentint-se continuador 
i partícip de la tradició il-lustrada, de les esperances d'aquells qui fundaren 
la primera associació internacional dels treballadors, dels valors de la Revo- 
lució Francesa. 

l és que amb Fontana pensem que avui ens cal, en una agenda 
d'història radical, explicar dues de les principals derrotes del segle passat: 
la barbàrie que l'ha recorregut i els mecanismes de creixement econòmic 
que s'han fet a costa de l'increment de la desigualtat social al món. I també 
donar a conèixer el funcionament dels vells mecanismes des de la dissidèn- 
cia, d'aquí que Fontana afirmava en una entrevista recent: "No he canviat 
de ser incòmode i tenir un pensament crític", per això es dol d'una història 
acadèmica que ha perdut la capacitat d'expressar coses que interessin els 
altres renunciant a un legítim deure professional i ciutadà pel que fa els usos 
públics de la història. 

L'àmplia i sòlida obra publicada aplega més de 23 llibres, 73 obres 
escrites amb altres científics socials, un centenar d'articles, més de noranta 

pròlegs. Els seus blocs temàtics es podrien resumir —es podrien resumir2 — 
en tres grans questions: 

a) El pas de l'Antic Règim al capitalisme a Espanya. Amb una obra 
de referència, sobre els problemes de la hisenda absolutista, La quiebra de 
la monarquia absoluta, 1814-1820, publicada el 1971, que ha assolit set 
edicions. Hi construeix una poderosa argumentació unitària, com afirma 
Jaume Torres, en què es combinen, dades i informacions de procedència 
i entitat molt diverses que configuren un tipus de narrativa que no tenia 
precedents en la nostra historiografia. La revolución liberal (1977) i Aturar el 
temps (2005) en són altres fites més recents. 

b) Les obres de síntesi com ara la direcció de la Història Universal Pla- 
neta de 1991 en dotze volums, la direcció de la Història d'Espanya abans 
esmentada o el volum de 1787-1868, de la Història de Catalunya, intitulat 
"La fi de l'Antic Règim i la industrialització", dirigida per Pierre Vilar. 

En la seva autopresentació ens anuncia que entre els seus projectes im- 
mediats hi ha una visió de la història del món després de la Segona Guerra 
Mundial, "en què treballo de fa força anys, que he anat assajant i afinant a 
través d'un seguit de cursos especialitzats, i una altra obra sobre el període de 
1814 a 1848, a escala mundial" que, afirma, "hauria de servir-me per reca- 
pitular tot allò que he anat treballant a l'entorn de la crisi de l'Antic Règim". 

c) El tercer bloc temàtic de Josep Fontana el constitueixen múltiples tre- 
balls amb el comú denominador d'aportar, transmetre i socialitzar el seu gran 
coneixement sobre la història, els seus usos i els seus mètodes. Així, són molt 
coneguts llibres com Historia: anàlisis del pasado y proyecto social (1982), 
Introducción al estudio de la historia (1999) i La història dels homes (2001). 

Precisament aquest darrer, La història dels homes, és una obra merave- 
llosa que obre perspectives noves per avançar en la construcció d'una histò- 
ria de tots, que en retornar la veu als oprimits, començant per les dones, ser- 
veixi de fonament a una política per a tothom. Per mi és un dels seus millors 
llibres, un exercici afinat en què les diverses concepcions historiogràfiques 
són considerades a la llum de les circumstàncies dels moments respectius 
amb unes anàlisis conceptuals extraordinàries. 

Josep Fontana ha esperonat de manera generosa i activa la renovació de 
l'ensenyament de la història, amb espais específics de treball amb el profes- 
sorat dels instituts de Catalunya, obsedit per aconseguir que esdevingui "un 
instrument de reflexió crítica que ajudi l'estudiant a comprendre millor la 
societat en què viu". 

Ha estat director d'edicions en prestigiosos segells editorials com ara 
Ariel, Crítica i Eumo. Ha animat projectes culturals d'ampli abast per bas- 
tir la normalització de la llengua i la cultura catalanes després de l'intent 
de genocidi cultural franquista com ara les revistes d'història Recerques o 
L'Avenç i eines de treball més teòric com Nous Horitzons i Taula de Canvi, 
sense descuidar la direcció de les seccions d'història de la Gran Enciclopè- 
dia Larousse i de la Gran Enciclopèdia Catalana. 

Els 25 i 26 de juny de 2002 l'Institut Universitari d'Història Jaume Vi- 
cens Vives organitzà les seves Jornades de Debat a l'entorn dels temes i 
problemes historiogràfics en què l'obra de Josep Fontana, que es jubilava 
aquell any, ha prestat atenció especial. Els tres volums, Historia y proyecto 
social, aplegaven les ponències i comunicacions d'homenatge al mestre, de 
reconeixement a una trajectòria, que contribuiren a editar les universitats 
públiques de Catalunya, la Universitat de València i l'editorial Critica. En el 
pròleg Borja de Riquer i Francesc Espinet, de la UAB, escriuen que "la seva 
tasca com a historiador ha estat senzillament extraordinària, a la vista de 
l'aclaridora, innovadora i rigorosa obra científica que ha realitzat... i l'im- 
pacte fonamental de moltes de les seves publicacions". 

Més enllà de les valuoses publicacions i de la constant dedicació do- 
cent, Fontana constitueix un referent per la seva actitud cívica i intel-lectual, 
per la seva meritòria i incansable lluita per la raó. No hi ha cap dubte que 
les seves obres van representar una alenada d'aire fresc, un esperó gratifi- 
cant, en els moments més difícils de la dictadura franquista. La influència de 
les seves reflexions ha estat essencial per renovar les idees que cal transme- 
tre i els procediments didàctics que cal fer servir. Ara bé, la transcendència 
social de la seva obra va més enllà del món acadèmic i la seva influència ul- 
trapassa l'àmbit dels Paisos Catalans o de l'Estat espanyol. Voldria manifestar 
un desig que ens cal, professor que persistiu en el camí iniciat ja fa molts 
anys. Perquè no únicament ens calen les vostres recerques factuals, sinó que 
també ens són necessàries les vostres reflexions teòriques i interpretatives en 
uns moments com els actuals, plens de confusió i de fosques perspectives: 
que la fortalesa de la voluntat pugui sobrepassar-se al pessimisme de la 
intel-ligència —podríem dir— evocant Gramsci. 

Josep Fontana, fent meves les paraules de Jordi Nadal a l'edició d'ho- 
menatge publicada el 2004, és "l'historiador més destacat i més complet, 
a molta distància de la resta, dels qui treballem a la península Ibèrica" És 

l'autor d'una obra extremadament ambiciosa, excepcionalment reeixida 
i notablement compromesa. Tres atributs fàcils de reconèixer i difícils de 
destriar, doncs, en aquest cas, si més no, es presenten estretament units. 
Fontana no s'entreté amb foteses. L'objecte primordial de la seva recerca 
són i han estat les formes adoptades a través del temps per les relaciones 
humanes, en cap moment regides per criteris d'equitat, sempre distorsio- 
nades per la posició privilegiada d'unes minories i la condició subordinada 
de la majoria". 

"És un savi en el doble sentit de la paraula: home coneixedor i de 
criteri. Proveit d'una curiositat universal, una intel:ligència privilegiada i 
una disciplina de treball sense errades, ha bastit una obra ingent basada en 
hipòtesis clares, erudició prodigiosa i domini bibliogràfic aclaparador. Sap 
el que busca i com trobar-ho. És tan apte per a l'anàlisi com per a la síntesi. 
Disposa d'una escriptura contundent, oberta a múltiples registres I...) es fa 
llegir tant pel que diu com per la manera de dir-ho". "El seu enfocament és 
multidisciplinari, al seu entendre, tota historia que s'estimi ha d'ésser 'total' 
en el sentit d'integrar els treballs i les idees, les actuacions i les inhibicions 
de tota agrupació humana dins un edifici únic, sostingut per l'acció recípro- 
ca dels seus membres". 

No sabria expressar millor una altra idea que destaca Jordi Nadal en la 
seva presentació quan sosté que "lluny d'academicismes i torres de vori, la 
història de Fontana es caracteritza per la voluntat de ser útil, d'implicar els 
mortals en la marxa del món. El futur dels homes i les dones pot ser me- 
diatitzat però no determinat. Normalment, des dels inicis, la història l'han 
escrita els vencedors, amb la finalitat de legitimar l'ordre polític i social es- 
tablert. Per definició, la versió que n'han donat es manipulada, parcial i, per 
tant, injusta. La superació d'aquesta injustícia demana una història diferent, 
que no silencii la veu dels vençuts... Sense memòria col-lectiva, no hi ha 
consciència i sense consciència crítica no pot haver-hi denúncia ni rectifi- 
cació. El conreu professional de la història només es justifica quan s'accepta 
la seva funció social, consistent a aclarir el terreny perquè les armes de la 
raó puguin combatre eficaçment els perjudicis, la irracionalitat i la injustícia 
que dominen les relacions humanes". 

l una última idea per acabar aquesta lloança: el recordo en la lliçó in- 
augural del 53è Congrés de la Comissió Internacional per a l'estudi de les 
Institucions Representatives i Parlamentàries, que va tenir lloc a Barcelona 

el 3 de setembre de 2003 al Parlament de Catalunya, on parlà sobre "Re- 
presentativitat política i progrés social" amb el rigor i la saviesa de sempre. 
El seu discurs fou una denúncia de "la crisi actual del sistema representa- 
tiu, que ha acabat gairebé enterament controlat pels interessos econòmics 
dominants"i un al-legat a favor d'una "democràcia més participativa, que 
permeti establir les condicions per a una nova fase de creixement més equi- 
tatiu". A més de referent intel-lectual, amb una obra d'enorme rellevància 
acadèmica i social i alt impacte científic internacional, Josep Fontana és 
acceptat com a referent ètic. 

Rector Magnífic, en la mesura que m'ha estat possible, he exposat la 
vida i l'obra del Dr. Josep Fontana Làzaro. Crec, doncs, haver dit prou per- 
què amb la vostra autoritat li sigui atorgat el reconeixement dels seus mèrits. 
Per tant, Rector Magnífic, us demano que us digneu nomenar doctor honoris 
causa el Dr. Josep Fontana i incorporar-lo a la nostra Universitat. 

ss Discurs d'investidura 
pronunciat pel Dr. Josep Fontana Làzaro 


Magnífic Senyor Rector, 

membres del Claustre, 

Amics, 

Després de començar, com és obligat, expressant el meu agraiment 
per aquest honor, deixeu-me que dediqui les primeres paraules al record 
de Pere Anguera, que va ser company vostre i amic meu. He triat justa- 
ment un tema que sé que a ell li hauria agradat i l'he treballat amb els seus 
llibres. Aquesta lliçó és també, d'alguna manera, un homenatge a l'amic 
desaparegut. 

Allò de què voldria parlar-vos és la revolució centralista de 1843, un 
tema maltractat per la historiografia tradicional, que ens ha deixat una imat- 
ge deformada i calumniosa del que s'anomena la Jamància, i ens oculta la 
complexa realitat d'un moviment l'estudi del qual ens permet observar dos 
dels problemes fonamentals de la història de Catalunya als segles XIX i XX. 
En primer lloc, el de la dificultat d'ajustar en termes polítics l'evolució de la 
nostra societat als ritmes diferents de la del conjunt de l'Estat espanyol. En 
segons lloc, el d'allò que el meu mestre Jaume Vicens anomenava "el fracàs 
de la burgesia catalana", que s'ha trobat dividida en moments decisius entre 
la voluntat de participar en la marxa progressiva de la seva societat i la por 
al canvi que podien comportar els nous projectes de transformació. Una 
por que ha acabat portant-la tantes vegades —el 1843, 1868, 1923, 1936 
o 1977— a separar-se del projecte comú i a demanar la protecció de les 
forces més reaccionàries de l'Estat. Una favor que, com és natural, hauria 
de pagar després amb moltes renúncies i costaria a la nostra societat altres 
tantes aturades en el camí del seu progrés. 

Els problemes que van portar al moviment revolucionari del 1843 teni- 
en l'origen en tot el seguit de commocions que es van produir a Catalunya 
des de l'estiu del 1840 i que van contribuir a l'ascens al poder de l'estat del 
general Espartero i del partit progressista. Aquests esdeveniments tenen dues 
lectures diferents quan se'ls considera des de la perspectiva de la política es- 
panyola, en què tot es redueix a una pugna de partits i de grups que aspiren 

al poder, o des de la que té a veure amb la situació social d'una Catalunya 
que encarava en aquests moments una fase de crisi econòmica conjuntural 
dins d'una etapa a llarg termini d'expansió, que veuria en aquests mateixos 
anys com, malgrat les dificultats, es construien noves fàbriques, es fundava 
un gran banc i es constituien els primers sindicats obrers moderns. 

Aquesta dinàmica, que no tenia res a veure amb la d'altres parts de 
l'Estat espanyol en aquells moments, comportaria la malfiança de molts, co- 
mençant pel mateix Espartero, que no entenien el que passava a Catalunya. 
En va, la Junta de Comerç va publicar un manifest en què explicava que el 
que estaven postulant era una via de creixement econòmic global, de pro- 
grés tecnològic i d'avenç científic i cultural," mentre els milicians nacionals, 
després de recordar que els catalans eren els que pagaven més contribuci- 
ons a l'Estat, argumentaven orgullosament: "En nuestro suelo a la edad de 
cuatro afios el hombre y la mujer ya ganan su subsistencia con su trabajo. 
Aquí nadie huelga, y las artes, la agricultura y el comercio sólo florecen a 
impulsos de sus laboriosos habitantes". 

Bona part del malentès naixia del fet que en les classes dominants de 
la societat espanyola hi havia una clara oposició al procés industrialitzador, 
per por de les consequències que podia tenir sobre l'estabilitat social. Entre 
els primers arguments dels partidaris del lliurecanvisme hi trobem el de la 
conveniència d'impedir el desenvolupament industrial, ja que "ese germen 
revolucionario que se abriga en los talleres llegarà algún día a ser de fatales 
consecuencias para los pueblos manufactureros". Els esdeveniments revolu- 
cionaris que es van estendre per tot Europa el 1848 va semblar que donaven 
la raó als que pensaven d'aquesta manera. Un fullet anònim publicat en 
aquest any, "Europa y Espafia", enllaçava la condemna de la industrialitza- 
ció amb el tòpic, que havia de sobreviure tants anys, del feliç contrast entre 
Europa i Espanya. A diferència del que passava a Europa, deia, a Espanya 
"la industria fabril no progresa, es cierto, pero esto no es un síntoma de 
decadencia (...l, porque, en primer lugar, su atraso nos evita el doloroso 
espectàculo que ofrecen los distritos manufactureros de Inglaterra, Bélgica 
y Francia: esas falanges de seres raquíticos, hambrientos, enfermizos, que 


1. JUNTA DE COMERÇ. Representación de la Junta de Comercio de Barcelona a su al- 
teza el regente del reino en defensa de la industria nacional. Barcelona: El Constitucional, 
1842. 

viven en la atmósfera emponzohada de las factorías, respirando en ella los 
més activos gérmenes de degradación física y moral".2 

Un argument que revela el desconeixement que tenia de les condicions 
de vida de la població rural espanyola. Uns anys més tard Cortada hauria 
d'explicar quina era la diferència entre els nivells de vida de la Catalunya 
industrial i els de l'Espanya rural: "El catalàn viste bien, y la clase popular 
quizàs viste con demasiado lujo, el catalàn no guisa su comida en una sar- 
tén, ni duerme sobre un montón de paja: come todos los días su puchero, 
més o menos suculento, pero cubre su mesa con blanquísima servilleta, 
cada persona come en su plato, y con su cubierto, y toda la familia duerme 
en cama con su sàbana, y su frazada en el invierno. Si no nos hubiéramos 
propuesto evitar toda comparación, podríamos decir lindezas acerca de lo 
que hemos visto en nuestros viajes" 

Pere Mata, que era en aquells moments diputat, hauria d'esforçar-se una 
vegada i una altra a les Corts a desfer els malentesos que circulaven pel par- 
lament i a proclamar: "los catalanes tenemos la desgracia de no ser nunca 
comprendidos, lo que en nosotros es independencia de caràcter, es amor a 
la libertad del país y a su felicidad, se gradúa de dureza, de rebeldía".' Que 
Espartero no fos capaç d'entendre que el projecte d'enderrocament de les 
muralles de Barcelona, que s'havia iniciat tot just a partir de la Ciutadella, 
estava pensat en termes de les necessitats d'expansió de la ciutat industrial, 
explica que ho interpretés com una revolta política, a la qual va respondre 
brutalment. 

La situació va anar empitjorant encara en els mesos de novembre i de- 
sembre del 1842, quan, com ens diu el cònsol francès a Barcelona, que era 
en aquells moments Ferdinand de Lesseps, els catalans es van revoltar con- 
tra "els rigors militars del general Zurbano", contra els projectes de tractat 
de comerç amb Anglaterra i contra l'intent d'imposar-los el reclutament de 
les quintes. El moviment es va iniciar en un incident amb les capes populars 
que la poca traça de les autoritats militars va convertir en una revolta que va 
obligar la guarnició a abandonar la ciutat de Barcelona. 


2. Europa y Espafia. Madrid: Imprenta a cargo de J. Marquesi, 1848, p. 33. 

3. CORTADA, Joan. Catalufia y los catalanes. Sant Gervasi: Blanxart, 1860/2, p. 19. 

4. Citat a ANGUERA, Pere. Gent de la revolució liberal. Reus: Associació d'Estudis 
Reusencs, 2009, p. 86. 

Aleshores, diu Lesseps, "quan els republicans s'han vist amos de la ciu- 
tat, han cercat el suport en les altres classes de la població contra el nou 
atac que preveien. Han tractat de reunir al seu entorn els descontents de 
totes les opinions i de comprometre en la resistència els homes de més 
consideració de Barcelona i, per a aquest objectiu, la Junta consultiva ha 
estat formada per ells. Es tractava en aquest moment de fer respectar les 
persones i les propietats en una ciutat immensa, enterament lliurada a una 
plebs victoriosa. No és pas sorprenent que els homes més interessats en el 
manteniment de l'ordre hagin acceptat les funcions provisionals que se'ls 
oferien". Dels seus membres, quinze eren propietaris, hisendats, comerci- 
ants i fabricants, un era noble, i hi havia, a més, set professionals liberals, 
un argenter i un militar. " 

La Diputació de Madrid, però, explicava mentrestant als habitants de la 
capital de la monarquia que a Barcelona es produien "lamentables escenas 
de horror y de sangre", una afirmació que no corresponia gens ni mica a 
la realitat, però que serviria per tal de justificar la intransigència d'Espar- 
tero, que bombardejà la ciutat des de Montjuic només pel gust de fer un 
escarment, i s'apressà a empresonar un gran nombre de ciutadans (81 van 
ser condemnats a penes d'entre sis i deu anys), a afusellar-ne 14, a imposar 
una enorme multa col:lectiva, a desarmar la milícia nacional i a dissoldre 
l'Associació de Teixidors. 

Amb la seva conducta Espartero havia decretat la fi del seu govern, ja 
que donava peu que es formés un pacte que reuniria en el conjunt de l'Es- 
tat tots els seus enemics a dreta i esquerra: una aliança contra natura que 
no tenia més objectiu comú que el de treure del poder aquest soldat que, 
entusiasmant el personal amb els seus gestos teatrals i amb quatre frases de 
retòrica populista, va resultar ser el millor auxiliar que podien haver tingut 
les forces reaccionàries espanyoles. 

A Catalunya el moviment contra Espartero es va iniciar a Reus el 30 
de maig del 1843, amb el pronunciament del coronel Prim i de Milans 
del Bosch, efectuat, com ens explica Pere Anguera, d'una manera prou 
singular: l'alcalde va convocar a les sis de la tarda "tots los homens de les 
millors cases del poble", amenaçant-los amb una multa de 25 duros si no 


5. "Evenemens de Barcelone", informe de Lesseps. París 18 de desembre del 1842. 
Archive du Ministère des Affaires Etrangers (A.M.A.E.). París: Correspondance Politique 
des Consuls (C.P.C.), vol. 27, ff. 103-110. 

hi acudien, i un cop reunits a l'Ajuntament, Prim i Milans del Bosch els 
van proposar que la vila es declarés contra Espartero i per la proclamació 
d'Isabel ll com a major d'edat, en condicions en què els reunits "no van 
ser amos de moure's d'allí, que no firmessin lo pronunciament". L'intent va 
fracassar, però mentre el general Zurbano acudia a combatre els revoltats i 
aconseguia de rendir Reus, després de bombardejar-la, i Prim marxava a la 
muntanya amb els milicians que el van voler seguir, la revolta s'estenia per 
altres bandes, de manera que Zurbano ja no va poder retornar a la capital 
del Principat. 

A Barcelona el 6 de juny s'havia creat una Comisión del pueblo que 
rebia el suport de l'Ajuntament i de la Diputació i s'anomenaria Junta 
Suprema Provisional de Govern de la Província de Barcelona. La compo- 
nien 4 republicans, 10 progressistes i 4 moderats, entre els quals podien 
trobar-se personalitats com Rafael Degollada, Joan de Zafont, abat de Sant 
Pau del Camp, un monjo benedictí nascut a Besalú feia 54 anys, que ha- 
via estat professor de Física Experimental en els estudis patrocinats per 
la Junta de Comerç i que en aquells moments era catedràtic de Filosofia 
a la Universitat de Barcelona, o Isidor d'Angulo, economista, aristòcra- 
ta i terratinent, que serà un dels fundadors de l'Institut Agrícola Català 
de Sant Isidre. Eren, dirà Francesc Castanys, "en su mayoría abogados y 
propietarios, fabricantes y propietarios, labradores y propietarios, etc., la 
mayoría tenía doble posición en la sociedad: la de su profesión y la de su 
capital". Un capital que, ens assegura, van gastar i perdre en bona manera 
en aquests esdeveniments. 

Aquesta Junta, però, no volia únicament el derrocament d'Espartero, 
que era el sol objectiu dels militars revoltats arreu d'Espanya, sinó que aspi- 
rava a proposar reformes polítiques i econòmiques de signe democratitza- 
dor, i demanava que es reunís a Madrid una Junta central en què fossin re- 
presentades les juntes revolucionàries de les diverses províncies espanyoles 
per tal de prendre les decisions que calgués. Aquesta iniciativa, de caràcter 
clarament federalista, és la que donarà a la revolució el qualificatiu, en apa- 
rença contradictori, de centralista. 


6. ANGUERA, Pere. El general Prim. Biografía de un conspirador. Barcelona: Edhasa, 
2003, p. 117-134. ANGUERA, Pere. Comportament polític i actituds ideològiques al Baix 
Camp: 1808-1868. Reus: Associació d'Estudis Reusencs, 1983, p. 100-102, BENAVENT, 
Pere. Macià Vila Mateu. Reus: Associació d'Estudis Reusencs, 1966, p. 39-53. 

Després del fracàs a Reus, el coronel Prim va entrar a Barcelona el 15 de 
juny, i hi va ser rebut amb entusiasme. La Junta el va encoratjar a reunir un 
cos de voluntaris, alhora que el promocionava a general de brigada, un as- 
cens que li seria després confirmat, i augmentat, pel govern. Dotze dies més 
tard, el 27, hi va arribar també el general Serrano, que va sortir al balcó de 
la Fonda de les Quatre Nacions dient visques Catalunya, Isabel II i la consti- 
tució. La Junta de Barcelona va prendre aleshores la decisió de nomenar-lo 
cap d'un govern provisional que acceptava el programa de tres punts dels 
revolucionaris barcelonins: "Constitució del 1837, Isabel II i Junta Central". 
Se li lliurava, doncs, el poder com un dipòsit provisional, fins a la reunió de 
la Junta Central. Serrano va prometre tot el que se li demanava, perquè no 
tenia cap intenció de complir-ho. 

En arribar a Madrid, el 23 de juliol, va restablir en el poder, com a cap 
del Govern, Joaquín María López, que havia estat destituit per Espartero, el 
qual es va apressar a convocar eleccions a unes corts ordinàries i va deixar 
de banda tot el que havien promès a Barcelona. El que els nous governants 
van fer va ser nomenar el recentment promogut general Prim, que va rebre 
ara, a més, el títol de comte de Reus, com a governador militar de Barcelo- 
na, amb l'esperança que fes entrar els centralistes en raó. Però no solament 
no ho va aconseguir, sinó que va haver de refugiar-se a la vila de Gràcia 
mentre preparava la conquesta de la ciutat revoltada. 

Mentrestant, una comissió de membres de la Junta de Barcelona anava a 
Madrid a reclamar al Govern el compliment dels seus compromisos i exigia 
com a mínim, si no s'acceptava la Junta Central, que es convoquessin unes 
corts constituents. Joaquín María López va al-legar, però, que la majoria de 
les juntes provincials no ho volien, o almenys no ho reclamaven (la de San- 
tander, per exemple, deia: "Las juntas, así como son favorables para triunfar 
de los tiranos, obtenida la victoria, entorpecen el movimiento magestuoso 
de la màquina política"), de manera que, afegia López, el projecte centralis- 
ta s'havia de deixar córrer, si és que es volia atendre el principi de respectar 
la voluntat de la majoria. "Aunque yo no lo crea infalible ni del valor lógico 
que otros le dan", afegia, per si algú l'havia confós amb un demòcrata. 

En vista de la inutilitat de recordar als governants els compromisos que 
havien assumit, els representants barcelonins van optar per fer una reunió 
amb els d'altres trenta juntes provincials, els quals van donar a la de Bar- 
celona la seguretat de secundar un aixecament contra el Govern. Quan el 
29 d'agost tornaven cap a Catalunya, ens diuen, "contàbamos con el com- 

promiso formal de que el levantamiento de Barcelona sería secundado por 
todas aquellas provincias". 

Perquè entengueu el sentit de les reformes que aspirava a realitzar 
aquesta Junta interclassista, em limitaré a dir-vos els títols d'algunes de les 
disposicions que la de Barcelona volia proposar a la reunió de la Junta Cen- 
tral: 

1) Eliminació de la partida del pressupost destinada a la Casa reial men- 
tre no estigués amortitzat tot el deute públic (considerant que la reina tenia 
un patrimoni considerable del qual podia viure). 

2) Supressió dels caps polítics —que més endavant s'anomenarien go- 
vernadors civils—, que eren designats pel Govern, les atribucions dels quals 
passarien a les diputacions provincials, elegides. 

3) Reducció de l'exèrcit a només 50.000 homes, destinats exclusiva- 
ment a la defensa de les fronteres. 

4) Llibertat religiosa: el Govern no subvencionaria cap culte ni cap cle- 
recia. 

5) Contribucions sobre articles de luxe i sumptuaris. 

6) Prohibició d'impostos sobre els articles de primera necessitat. 

7) Establiment a Catalunya d'un asil per a obrers on poguessin acollir-se 
"todos los trabajadores de las provincias catalanas inutilizados en los talle- 
res o encanecidos en el trabajo". 

8) Només subsistirien els censos i senyorius el dret dels quals procedís 
de contracte justificat amb una escriptura d'atorgament. 

9) Revisió de tots els contractes establerts pels ministres des de 1833. 

10) Llibertat d'impremta 

11) Despolitització del nomenament i cessament dels funcionaris.7 

Això és el que hi ha al darrere del que un progressista com Marliani 
anomena "el monstruoso programa de 18437. Eren els primers planteja- 
ments d'una renovació democràtica que va trobar ressò i algun suport en al- 
tres bandes (Saragossa, Vigo, Almeria, Granada, Lleó, però sobretot en altres 
punts de Catalunya: Olot, Girona, Hostalric, Figueres, etc.), de la qual ho 
ignorem gairebé tot, perquè hi ha hagut un esforç sistemàtic per silenciar-la 


7. CASTANYS, Francesc. La Junta Central. Proyectos de decreto de la provincial de 
Barcelona en 1843. Barcelona: Gaspar, 1854. Sobre Castanys, del qual procedeixen totes 
les notícies que ens proporcionen una visió interna del centralisme, vegeu SOLÀ I PARERA, 
Àngels. "Un liberal radical olotí: Francesc Castanys i Solà (1805-1859)". Vitrina, Olot, 5 
(1980), p. 68-73 (una versió castellana a Trienio, 22 (1993), p. 99-104). 

i ens n'han transmès una imatge grollerament deformada, que no reflecteix 
el que havia passat sinó que dóna testimoni de les pors irracionals dels que 
l'han inventada. 

El que més irritava els seus enemics de fora de Catalunya era justament 
el caràcter interclassista que presentava aquest moviment, com a resultat 
d'unes preocupacions col-lectives que no entenien, perquè no corresponien 
a les seves percepcions. Marliani, per exemple, dirà que "ninguna conmo- 
ción ha presentado los caracteres de inaudita barbarie en las masas popula- 
res, y de patente complicidad en las clases superiores". Això era justament 
el que els espantava, perquè no ho comprenien, i havien d'inventar-se que 
hi havia alguna obscura conspiració anarquista al darrere, perquè per a ells 
aquesta era una causa "vacía de pensamiento".$ Deixeu-me afegir, a més, 
que de barbàrie de les masses populars no n'hi va haver gens ni mica. 

Els delegats de la vella Junta havien tornat de Madrid el 29 d'agost, 
la insurrecció centralista pròpiament dita va iniciar-se a Barcelona el 2 de 
setembre i l'endemà es nomenava una nova Junta Suprema, en la qual s'in- 
tegraven almenys tres membres de l'anterior, començant per Rafael Degolla- 
da, que n'esdevindria president com a consequència de la mort del coronel 
Antoni Baiges, un reusenc que s'havia posat al servei de la causa revoluci- 
onària, mentre Prim ho feia al de la reacció. En la nova Junta hi predomina- 
ven membres de les professions liberals, de diversa filiació política, però s'hi 
integrarien també representants de la milícia nacional, un pagès i el cap de 
l'Associació de Teixidors. 

No hi ha dues revoltes—-la insurrecció centralista burgesa i la Jamància 
popular—- sinó un sol combat per construir, a partir de la iniciativa presa 
a Catalunya, una societat més progressiva i més igualitària. L'himne dels 
revoltats populars del 1843, el "Xirivit", expressava les línies essencialment 
populistes i democràtiques del seu programa que podríem traduir planera- 
ment com: sufragi universal, participació de tothom en la vida política, in- 
cloent-hi la dels treballadors en els seus sindicats, i impostos proporcionats 
a la riquesa, un programa que resulta prou semblant al del cartisme britànic, 
coetani dels centralistes. 

Prim, odiat ara pels mateixos que l'havien rebut setmanes abans com 
un salvador, es va haver d'encarregar —en el que va ser l'error polític més 


8. MARLIANI, Manuel. La regencia de D. Baldomero Espartero. Madrid: Manuel 
Galiano, 1870, p. 394. 

gran de la seva carrera— de combatre i reprimir una Catalunya que era ma- 
joritàriament favorable als centralistes, en una campanya que va durar molt 
més del que s'havia previst inicialment, en el transcurs de la qual no es va 
dubtar a bombardejar de nou Barcelona, més i durant més temps del que 
ho havia fet Espartero. 

La gran diferència que hi va haver entre aquest setge de 1843 i el d'Es- 
partero un any abans, però, seria que la major part dels membres de la gran 
burgesia de terratinents i d'industrials —els Bonaplata, Dalmases o el mar- 
quès de Castelldosrius— no vacil-larien ara a col-laborar en la repressió, fa- 
cilitant els recursos per esclafar una revolta que començava a anar més enllà 
dels seus gustos. No és que es pugui dir que els programes dels centralistes 
fossin extremats, com hem vist, ni que la Jamància amenacés la propietat. 
Malgrat les descripcions terrorífiques que en fan els seus enemics, han de 
reconèixer que una de les primeres mesures de la Junta va ser la d'imposar 
un estricte rigor en la defensa de les propietats. El problema era d'índole 
més general. Com deia un dels testimonis reaccionaris de l'època, el que 
no podien acceptar era que els treballadors pretenguessin negociar el preu 
del seu treball i que la gent menuda volgués elegir els "seus" ajuntaments. 
"Abusando este pueblo ignorante de su fuerza y poder se convirtió luego en 
soberano déspota.l...l iDesgraciado del pueblo cuyo gobierno condescien- 
de o contemporiza los desvaríos de la iplarte ruin".2 

Sabem que hi va haver un gran entusiasme popular en favor de la re- 
volta. Els reaccionaris s'escandalitzaven en veure uns combatents que, fe- 
rits i tot, apareixien "alegres y placenteros" —"jAh, hasta donde llega la 
preocupaciónl", afegien, com si l'entusiasme per la llibertat i el progrés 
fos un crim, i només fos virtut el fanatisme retrògrad. Testimonis hostils ens 
descriuen el dolor i la ira que han sentit a la fi, en veure's abandonats pels 
seus dirigents —"unos dejan tranquilamente las armas por las calles, otros, 
votando y maldiciendo, las tiran con ímpetu por el suelo o contra la pared". 
l ens transmeten, sobretot, la seva sorpresa davant del fet que en la darrera 
nit, quan no hi havia autoritat de cap mena, ni revolucionària, ni del go- 
vern... no va passar res: "Dios velaba aquella noche la capital, porque aún 


9. Acontecimientos políticos e históricos de Barcelona desde el 2 setiembre de 1843 
hasta la entrada de las tropas nacionales, con las medidas oportunas que tomó el gobi- 
erno militar y municipal después de haber entrado en el goce de sus derechos, por unos 
literatos que permanecieron en ella durante aquella desgraciada temporada, D. Y.P. y D. 
M.G. Barcelona: Indar, 1843, pp. 9-10. 

ahora nos parece increíble cómo el incendio, el saqueo y los asesinatos no 
se hubiesen cometido por aquellos hombres sedientos de venganza. jDios 
salvó a Barcelonal" Van ser els revolucionaris els qui la van salvar. Uns ho- 
mes que van deixar més de tres-cents morts en un combat per una societat 
més democràtica i més justa. 

Aribau és una mostra de fins a quin punt de ceguesa podia dur a una 
certa burgesia el pànic per la revolució, en felicitar Prim amb versos que, 
per la seva grolleria, envileixen la seva memòria: 

"Caram, quina feina en feres/ de aquells tontos malehits/ que bolen 
moure brunquina/ quan volem estar tranquilsi/ Bona sumanta els donares/ 
prop del Clot y de San-Martí,/I...ly a Sabadell l'altre dia/ los casabas com 
cunills/l...1 Què faran los de la Junta/ que s' reyan de Monjuich2/l..l Dema- 
nar misericòrdia,/ veurer si poden fugir,/ més tu els trencaràs las camas/ y el 
coll que's més expedit,/ Y amb un cop de puny ben ferm/ y amb un renech 
ben biu,/ hauràs salvat a la Reina,/ hauràs salvat al país". 9 

Com és possible que s'hagi pogut perpetuar aquesta visió grotesca, que 
feia escriure encara a Marliani el 1870 que en totes les revoltes catalanes 
d'aquests anys no s'hi podia veure cap principi social o polític "cuyo triunfo 
mereciera correr los azares de una lucha sangrienta", sinó que havien estat 
obra "de todos aquellos infelices que una sociedad mal organizada deja sin 
ocupación útil y que el hambre atosiga, de aquellos perdidos que, no queri- 
endo trabajar, pretenden vivir holgando a costa ajena y, por último, de todos 
aquellos entes degradados que se hallan en todas las grandes poblaciones 
como la hez en el fondo del vaso"''2 

On encaixen en aquesta descripció els dirigents centralistes del movi- 
mente Uns burgesos que encapçalen el moviment centralista eren homes 
que s'avançaven al seu temps en el propòsit de voler marxar conjuntament 
amb les capes populars. Els drets que ara volien donar-los —dret a vo- 
tar, a sindi-car-se per negociar els termes i les condicions del seu treball, 
llibertat religiosa, etc.— s'hauran d'acabar concedint, anys a venir, i es 
podrà veure que ni la societat ni l'economia s'enfonsen amb aquestes 
concessions. 


10. Dono el text com el publica FERRER, Antoni-Lluc a La patrie imaginaire, Aix-en- 
Provence, Université de Provence, 1987, en comptes de les versions modernitzades que 
apareixen habitualment. 

11. MARLIANI. La regencia de D. Baldomero Espartero, p. 393-399. 

Però no es podia demanar que el conjunt de "les classes propietàries" 
tingués tanta lucidesa. Els privilegiats viuen dominats pels seus fantasmes i 
qualsevol concessió els sembla un acte suicida. El 1843, entre associar-se a 
les capes populars catalanes per combatre una política que obstaculitzava 
el seu progrés, arriscant-se a construir una societat més difícil de controlar, 
O pactar amb l'ordre establert i tractar d'obtenir-ne alguna concessió a canvi 
de la renúncia a l'acció política, triarien el segon camí. Com en tantes altres 
ocasions —repetiré, com el 1868, 1923, 1936 o 1977— en què la por de la 
"revolució" ha portat a tantes abjuracions i a tantes renúncies. 

Més objectiu seria Joan lllas, fabricant i polític conservador, que va ex- 
pressar pel març del 1847, parlant a les corts, la seva admiració per aquells 
revolucionaris, malgrat que no compartís en absolut les seves idees: "Aque- 
lla ciudad, sefores, donde hay una inmensa masa de trabajadores, aquella 
ciudad se ha visto en manos del pueblo por meses enteros, y ese pueblo 
honrado y valiente (...I ha tenido la virtud de estar batiéndose, sufriendo de 
día y de noche las mayores privaciones, sin tocar siquiera por valor de un 
maravedí". Tement la repetició dels bombardeigs d'un any abans, afegia, 
un gran nombre dels barcelonins benestants van abandonar la ciutat. "Yo 
quedé solo en mi casa. Yo vi Barcelona convertida en un desierto (:..1, yo vi, 
en fin, un desamparo y desolación sin igual, y sin embargo, ni una casa se 
abrió, ni faltó nada a vecino alguno". 

Ha estat justament el fet que no fos una pura "bullanga" popular, sinó 
alguna cosa que amenaçava d'esdevenir una revolució, on es barrejaven 
alguns membres de la mateixa burgesia amb les capes populars, el que ha 
espantat els detractors. Ho hem vist a Barcelona, on la feina de camuflatge 
s'ha intentat sobre la base de distingir la insurrecció centralista primera de la 
Jamància i pretenent que gent com l'abat Zafont es van trobar al mig de tot 
plegat per pura casualitat. Però l'exemple de Girona ens servirà igualment. 
Un testimoni no menys hostil, ni menys espantat, ens dóna la composició 
del moviment centralista en aquella ciutat. El citaré, limitant-me a eliminar 
els insults que afegeix en esmentar cada una de les persones que anomena: 
"Se compuso la Junta gubernativa de Cabrera de La Bisbal, l...J demócrata 
ecsaltado (...l, primo hermano de don Narciso de Ametller y enemigo del 
trono Í...1, de Pararols, de Olot, médico (...l, de Aulet, abogado I...) y fiscal, 
y de Prats, vocal secretario, aspirante a comiso y últimamente retirado en su 
casa a vivir parcamente de los escasos bienes y productos de su madre en 
Palamós (...J. Al aviso convenido entró la espuma de la milicia de algunos 

pueblos marítimos, las heces del Ampurdàn, de los contrabandistas de la 
frontera y de los tejedores de Olot y, cual otra irrupción de bàrbaros, se 
enseforearon de la ciudad". 7 

Als revolucionaris els va fallar, a més, el suport que havien esperat re- 
bre de la resta d'Espanya, on només els van secundar uns grups aillats de 
demòcrates, de manera que, en els moments d'haver d'acceptar la rendició, 
el periòdic El Constitucional proclamava, amb una barreja de tristesa i d'in- 
dignació, que si es rendien era "porque Espafia no quiere ser libre, porque 
Espafia prefiere gemir bajo el peso de las cadenas" (...l"Venid, ocupad la 
invencible Barcelona, os la entrega la Espafia esclava. Nosotros no, nosotros 
moriremos en el estranjero, siquiera libres, a pesar de las garantías que nos 
ofrecéis". La major part dels dirigents del centralisme van marxar efectiva- 
ment cap a l'exili. 

En la darrera de les seves proclames, el 20 de novembre del 1843, la 
Junta diria: "La historia tiene preparadas unas pàjinas muy hermosas para 
transmitir a la posteridad los esclarecidos hechos de armas que han tenido 
lugar en este recinto desde que enarbolamos la bandera de la Junta cen- 
tral, la historia referirà con imparcialidad los cruentos sacrificios que hemos 
hecho para sostener una causa que creímos justa." 

La història, malauradament, ha estat massa temps controlada pels qui 
temen qualsevol progrés de la llibertat i no ha fet encara justícia a aquesta 
noble i exemplar lluita per la democràcia, que no va tenir altra errada que, 
una vegada més, com en tantes altres ocasions, d'avançar-se als temps i als 
ritmes de la història d'Espanya. 

Penso que recuperar aquestes pàgines ocultes de la nostra història és 
obligat per tal de complir amb el deure moral d'honorar els qui van caure 
defensant unes valors i uns guanys que no eren solament per a ells, sinó per 
a les generacions que els havien de succeir. Ho va dir Carles Riba, referint-se 
a un altre combat semblant, un segle més tard: 


12. Breve resenea de las ocurrencias políticas, estragos e inundación del río Galli- 
gans y del sitio de Gerona en setiembre, octubre y noviembre de 1843. Girona: Grases, 
1843, p. 6-7. 

"La llibertat conquerida en l'apassionada recerca 

del que és ver i el que és just, i amb sobrepreu de dolor, 

ens ensenyàreu que on sigui del món que és salvada, se salva 
per al llinatge tot dels qui la volen guanyar, 

i que si enlloc és vençuda i la seva llum és coberta 

per la tempesta o la nit, tota la terra en sofreix." 


A banda, però, d'aquest deure moral, em sembla que l'estudi d'aquesta 
mena de fets del passat comporta prou lliçons per a un present confús. És 
per això que penso que val la pena d'ocupar-se'n, conscient, com em deia 
el meu mestre Jaume Vicens, que els historiadors podem servir el país amb 
la nostra feina, ajudant a aclarir i enfortir la nostra consciència col-lectiva. 

$$ Paraules de benvinguda 
pronunciades pel Dr. Francesc Xavier Grau Vidal 
Rector Magfc. de la Universitat 


Benvolgut Prof. Fontana, 

Rector Magnífic de la Universitat Pompeu Fabra, 

Sr. Secretari general de la Universitat Rovira i Virgili, 

Professora Duch, 

Senyores i senyors claustrals, 

Distingides autoritats, 

Senyores i senyors, 

És motiu de màxima satisfacció per a la comunitat universitària celebrar 
aquest acte solemne d'investidura del professor Fontana com a doctor ho- 
noris causa per la Universitat Rovira i Virgili. 

Em correspon l'honor i el privilegi de donar-li la benvinguda al nostre 
Claustre, i ho faig amb molt de gust, tant a títol personal com en nom del 
tots els membres de la Universitat, i en especial del Departament d'Història 
i Història de l'Art, del qual va néixer la proposta de conferir-li la màxima 
distinció acadèmica que atorga la Universitat. 

La padrina, la professora Montserrat Duch, en la seva /audatio, ha posat 
de manifest tots els mèrits acadèmics i científics que el fan mereixedor de 
tan alta distinció i que hem pogut apreciar en la magistralis lectio amb la 
qual el professor Fontana ens ha obsequiat. 

El nomenament de doctor honoris causa representa, de fet, una distinció 
amb doble sentit, de màxim reconeixement acadèmic a la persona distingi- 
da, però també d'orgull per a la comunitat universitària a la qual s'integra. 
Per a la URV, és tot un privilegi comptar entre el claustrals amb una de les 
personalitats del camp de la història, especialitzat en història econòmica i 
contemporània. El treball del Dr. Fontana l'ha fet mereixedor de nombrosos 
premis i distincions amb reconeixement a aquesta tasca àmplia d'histori- 
ador i historiogràfica, com ho assenyalava el jurat dels Premis Nacionals 
de Cultura l'any 2007, que li va atorgar el Premi Nacional a la Trajectòria 
Professional i Artística en la primera edició d'aquesta categoria quan deia: 
"Amb aquesta distinció, el jurat ha volgut valorar l'obra historiogràfica, el 
mestratge i el compromís cívic d'un intel-lectual erudit com Josep Fontana". 

Josep Fontana, efectivament, és el veritable reflex del concepte universi- 
tat: el saber, l'esperit crític i el compromís amb la seva societat. Aquests han 
estat i són possiblement els tres grans eixos que el Dr. Fontana ha desen- 
volupat a través de la història. Deixeble, com ens recorda sovint, de Ferran 
Soldevila, Jaume Vicens Vives i Pierre Vilar, ha creat escola com a catedràtic 
d'Història Econòmica a la Universitat de València, a l'Autònoma de Bar- 
celona i a la Pompeu Fabra, universitat germana en molts sentits i a partir 
d'avui unides també per l'honor de comptar en els nostres claustres amb el 
professor Fontana. Moltes gràcies, rector Moreso, per acompanyar-nos en 
aquesta cerimònia. Com ens ha descrit molt bé la Dra. Duch, el professor 
Fontana ha centrat la seva recerca en la història contemporània, la història 
de la hisenda pública i la història de la historiografia, sobre la qual ha ex- 
pressat sovint la necessitat de recuperar els signes d'identitat d'una historio- 
grafia crítica i ha impulsat els historiadors a situar el present en el centre de 
les seves preocupacions. 

Aquest compromís el resumeix el mateix Josep Fontana quan deia en 
una entrevista al diari El Punt d'ara fa un any: "Els historiadors serveixen per 
lluitar contra els qui volen imposar veritats polítiques i socials establertes. 
Serveixen per obrir i fer obrir els ulls davant la complexitat social i ensenyar 
la gent a pensar pel seu compte, que no es creguin res a ulls clucs". 

La humanitat, precisament, té davant seu un segle XXI carregat d'amena- 
ces socials i econòmiques que, en certa manera, es basen en grans proble- 
mes que encara avui dia no hem sabut resoldre. Tampoc a casa nostra, tant 
des d'un punt de vista econòmic com social. L'obra del Dr. Fontana ens ha 
ajudat i ajuda a trobar el camí per resoldre'ls des de molts punts de vista, 
tant econòmics com socials i, per tant, a obrir aquests "ulls clucs". 

És aquest també el veritable compromís de la institució universitària, 
ajudar a mirar més enllà i tot just ara, en moments de dificultats, és quan ens 
hem d'exigir un esforç suplementari. 

L'any 2004, lluny encara de moltes vicissituds actuals, Josep Fontana 
pronunciava a la Universitat de València una conferència i que acabava així: 
"Per refundar aquest estat lliure i solidari ens cal un nou contracte social 
que el defineixi. Un contracte per al segle XXI, que no neixi tarat, com el de 
1978, per les imposicions d'un poder hereu de la sagnant victòria del 1939 
i per les temors que aleshores creava la remor de sables a les casernes. I ens 
cal que aquesta vegada no sigui, com aquell, l'obra d'un grup de dirigents 
que negocien entre ells, sinó que estigui obert a la participació d'una so- 

cietat que cada vegada està més cansada del paper passiu a què se la vol 
condemnar —limitat a poca cosa més que triar cada quatre anys entre les 
diverses llistes tancades que els dirigents dels partits ens proposen— i s'està 
acostumant a sortir al carrer per fer-se escoltar." 

Però no ha estat aquesta l'única de les preocupacions de Josep Fontana 
i, per tant, el centre de les seves investigacions. Així, les relacions entre les 
finances públiques i el desenvolupament econòmic, una altra de les questi- 
ons de màxima actualitat, ha estat també objecte de les seves anàlisis. 

El professor Jordi Nadal ho descrivia així en l'elogi de Josep Fontana que 
féu amb motiu del nomenament de col-legiat d'honor del Col-legi d'Econo- 
mistes de Catalunya a través de dues questions. Es preguntava el Dr. Nadal: 
"Què ha fet l'amic Fontana per merèixer aquest reconeixement2 La resposta 
és ben senzilla ideial: el nostre col-lega és l'autor d'una obra de recerca 
extremadament ambiciosa, excepcionalment reeixida i noblement compro- 
mesa." l més endavant hi afegia: "Un historiador econòmic2 Fontana s'ha re- 
sistit sempre a endossar-se l'etiqueta que de dret li pertany, amb l'argument 
que és reduccionista i negligeix l'enorme complexitat de l'ésser humà." 

Ens trobem davant d'una de les personalitats més rellevants, compro- 
meses amb el saber, amb la ciència i amb el país, i autor d'una obra que ha 
permès i ens permet conèixer el nostre passat amb rigor, entendre el present 
i encaminar el futur. És una visió que no té data de caducitat, incòlume al 
pas del temps i tanmateix situada permanentment a l'avantguarda. En aque- 
lla mateixa entrevista a El Punt, Josep Fontana finalitzava: "La meva manera 
de veure el món no ha canviat gaire perquè els principis dels meus mestres, 
com ara Soldevila, Vicens Vives o Pierre Vilar, continuen sent vàlids: cal 
treballar per tornar la consciència a la societat catalana." 

Professor Fontana, gràcies per acceptar la nostra distinció, que més que 
honorar la vostra persona ens honora a nosaltres mateixos, la vostra in- 
corporació al Claustre prestigia la Universitat Rovira i Virgili i ens obliga a 
treballar per ser dignes d'aquest prestigi. 

Avui, amb el màxim reconeixement dels vostres mèrits, adquiriu el com- 
promís de representar la Universitat Rovira i Virgili, que de ben segur realit- 
zareu amb afecte. Rebeu l'enhorabona més cordial, en nom propi i en el de 
tota la comunitat universitària, que des d'avui és també la vostra. 

Moltes gràcies. 

